Foto: Hina

DRŽAVNA revizija u uredu bivšeg premijera Zorana Milanovića otkrila je sumnjive isplate, a prema nalazu za 2015. godinu iz ureda bivšeg premijera trojici njegovih posebnih savjetnika - Nevenu Budaku, Siniši Petroviću i Slavku Goldsteinu isplaćeno je 307.785 kuna za inozemne dnevnice.



Radi se o više od 500 inozemnih dnevnica, a putnim nalozima nije priloženo izvješće s puta niti druga vjerodostojna dokumentacija koja bi potvrdila da je putovanje obavljeno. Dvojici savjetnika isplaćeno je po 186, a trećem - njih 160. Prema tome, ispada da je svaki od njih na službenom putu boravio skoro pola godine. Sva su putovanja, međutim, trajala između 9 i 12 dana, objavljeno je u Dnevniku HRT-a.

Budak i Goldstein kažu da nemaju pojma o čemu se radi



Revizija spominje posebnog savjetnika za kulturu, a tada je to bio Slavko Goldstein koji za HRT ističe da je radio volonterski, a izvan Hrvatske nije ni putovao.



"Niti 2015. niti bilo koje druge godine, a bio sam četiri godine savjetnik, nikad nisam putovao u inozemstvo. Nikad nisam dobio dnevnice niti za inozemstvo niti za zemlju", kaže Goldstein.



I posebni savjetnik za znanost Neven Budak tvrdi isto. Putovao je u inozemstvo samo jednom, ali 2014. i za svoj rad, kaže - nije uzeo ni lipe.



"To je vrlo jednostavno ustanoviti. Tko god treba može dobiti uvid u moj tekući i žiro račun", dodaje Budak.



Putne naloge i dnevnice odobravo je tadašnji predstojnik premijerova Ureda Tomislav Saucha, koji tvrdi da nije potpisivao nikakve dnevnice savjetnicima.



"Ovdje se radi o gruboj grešci, ili o podmetanju, ili o teškom kaznenom djelu", kazao je Saucha. Najavio je da će u ponedjeljak sve prijaviti DORH-u.



Smatra da će krivca lako pronaći jer se novac mogao izdati na ruke, ali onaj tko ga je preuzeo - morao je potpisati priznanicu. Inzistirat će na tome da se i njegov potpis grafološki vještači jer želi sačuvati čist obraz, rekao je za HRT.

Nepravilnosti bile poznate još u rujnu 2016.

Na internetu je dostupno Izvješće o reviziji iz rujna 2016. godine gdje se spominje ovaj slučaj, ali bez imena.

"U okviru rashoda za naknade troškova zaposlenima, iskazani su rashodi za službena putovanja u iznosu 2.917.236,00 kn, a vrijednosno značajniji se odnose na Ured predsjednika Vlade RH u iznosu 846.858,00 kn i Direkciju u iznosu 538.173,00 kn. U okviru rashoda za službena putovanja Ureda predsjednika Vlade RH, evidentirani su rashodi za dnevnice za službeni put u inozemstvu za tri posebna savjetnika predsjednika Vlade RH u iznosu 307.785,00 kn. Posebni savjetnici (za znanost,

europsko pravo i kulturu) imenovani su u siječnju 2012., nisu zaposlenici Ureda predsjednika Vlade RH, a prema priopćenju za javnost poslove savjetovanja obavljaju bez naknade.



Prema Zakonu o Vladi Republike Hrvatske, predsjednik Vlade RH može imenovati posebne savjetnike u vezi s pojedinim pitanjima stalne ili povremene prirode koja su od značaja za obavljanje njegove dužnosti, za posebnog savjetnika može imenovati i osobu koja nije u stalnom radnom odnosu u Vladi RH, a rješenjem o imenovanju može joj se odrediti naknada za rad. Rashodi za dnevnice tri posebna savjetnika, evidentirani su na temelju 57 naloga za službena putovanja u inozemstvo, prema kojima im je za 2015. isplaćeno ukupno 532 dnevnice. Za dvojicu savjetnika je isplaćeno po 186 dnevnica, a za jednog 160 dnevnica. Rashodi za prijevoz i smještaj prema navedenim putnim nalozima nisu ostvareni. Prema podacima iz putnih naloga, svrha putovanja su odlasci u radni posjet u vezi s održavanjem međunarodnih konferencija, simpozija i drugih zbivanja,

za sva putovanja u odlasku i povratku se koristi organizirani prijevoz, troškove puta i smještaja plaća organizator, a pojedino putovanje je trajalo od 9 do 12 dana. Putnim nalozima nije priloženo izvješće s puta niti druga vjerodostojna dokumentacija koja bi potvrdila da je putovanje obavljeno. Odredbama članka 14. stavka 2. Pravilnika o porezu na dohodak (Narodne novine 95/05, 96/06, 68/07, 146/08, 2/09, 9/09 – ispravak, 146/09, 123/10, 137/11, 61/12, 79/13, 160/13, 157/14 i 137/15), propisano je koje podatke i dokumentaciju treba sadržavati uredan i vjerodostojan putni nalog, a između ostalog treba sadržavati i izvješće s puta", stoji u Izvješću o obavljenoj reviziji iz rujna 2016. godine, a koje je dostupno na internetu.

Tekst se nastavlja ispod oglasa

Oreškovićeva vlada sve znala

Vlada premijera Tihomira Oreškovića ovo je sve znala, ali nisu poduzeli ništa. Nisu prijavili nadležnim službama, ali, zanimljivo, nisu ovo iskorostili u predizbornoj kampanji.

A dokaz da je vlada sve znala nalazi se u istom Izvješću o obavljenoj reviziji.

"U očitovanju od 16. rujna 2016., u vezi s rashodima za službena putovanja posebnih savjetnika predsjednika Vlade RH, Ured za opće poslove navodi da je iz Ureda predsjednika Vlade RH dobio sljedeće informacije: Službena putovanja posebnih savjetnika je dogovarao i odobravao predstojnik Ureda predsjednika Vlade RH uz prethodnu konzultaciju s predsjednikom Vlade RH. 14 Nakon putovanja savjetnici su usmeno izvještavali Ured predsjednika Vlade RH o obavljenim službenim putovanjima, u svrhu informiranja i savjetovanja predsjednika Vlade RH", stoji u izvješću.